b'\n_START_ARTICLE_\nKultainen portti\n_START_PARAGRAPH_\nKultaisiksi porteiksi, my\xc3\xb6s Porte Aurea, kutsutaan useita vanhoja, n\xc3\xa4ytt\xc3\xa4vi\xc3\xa4 kaupunginportteja, esimerkiksi Kiovan kultainen portti ja Pulan Sergiusten riemukaari. My\xc3\xb6s umpeenmuurattu kultainen portti Jerusalemin temppelivuorella on tunnettu._NEWLINE_Alun perin nimityst\xc3\xa4 Porte Aurea k\xc3\xa4yttiv\xc3\xa4t roomalaiset. My\xc3\xb6hemmin bysanttilaisena aikana nimell\xc3\xa4 tarkoitettiin Konstantinopolin l\xc3\xa4ntisen kaupunginmuurin aikoinaan suurinta, l\xc3\xa4hell\xc3\xa4 muurin Marmaranmeren-puoleista p\xc3\xa4\xc3\xa4t\xc3\xa4 sijainnutta porttia, jonka l\xc3\xa4pi keisari kulki voitetun taistelun j\xc3\xa4lkeen. Portin ymp\xc3\xa4rille rakennettiin my\xc3\xb6hemmin Jedikulen linnoitus, ja alkuper\xc3\xa4inen portti on muurattu umpeen._NEWLINE_Keskiajalla ven\xc3\xa4l\xc3\xa4iset suurruhtinaat rakensivat kaupunkeihinsa n\xc3\xa4ytt\xc3\xa4vi\xc3\xa4 kaupunginportteja, joita nimitettiin Bysantin mallin mukaisesti kultaisiksi porteiksi.'